
REFERAT
privind conferirea Titlului de Cetăţean de Onoare al Municipiului Timişoara domnului Nicolae Budişan

	Prin iniţiativa domnului Tiberiu Dimitrie Babeu, preşedintele sucursalei AGIR Timiş, înregistrată la Primăria Municipiului Timişoara cu nr. SC2017 - 005755 din 09.03.2017, a fost propus pentru acordarea Titlului de Cetăţean de Onoare al Municipiului Timişoara domnul Nicolae Budişan.
	Din CV-ul domnului Nicolae Budişan prezentam principalele repere ale activităţii domniei sale:
	Domnul Budişan este dr. ing. Profesor Emerit al Universităţii Politehnica din Timişoara, Membru de Onoare al Academiei de Ştiinţe Tehnice din România, Laureat al Premiului pentru Ştiinţe Tehnice “Aurel Vlaicu“ al Academiei Române, membru Onorific al Senatului Universităţii “Aurel Vlaicu“ din Arad, Laureat al “Galei Excelenţei Bănăţene“ – Premiul “Traian Vuia“ pentru “Ştiinţe Inginereşti“.
	Nicolae Budişan s-a născut în anul 1927, în judeţul Arad, satul Cuvin, într-o familie în care ştiinţa de carte era preţuită. Şcoala primară a făcut-o în Arad unde a terminat cele patru clase ale şcolii primare cu coroniţă de premiant. Mai apoi, în 1938, părinţii l-au înscris la examenul de admitere la Liceul Moise Nicoară din Arad, fiind şi în acest stadiu al studiilor sale un elev silitor şi cu rezultate bune la învăţătură. A promovat examenul de admitere la Facultatea Politehnică din Timişoara, ocupând locul al şaptelea pe listă şi mai apoi a studiat cu îndârjire, reuşind să obţină în continuare rezultate notabile.
	În 1948 a fost trimis în URSS pentru continuare studiilor la Facultatea de Electromecanica Leningrad, beneficiind de şansa unei burse şi a unei experienţe promiţătoare, pe specialitatea Maşini Electrice. A absolvit Institutul Politehnic din Leningrad în anul 1953, obţinând la toate examenele susţinute calificativul “Excepţional”, cu o singură excepţie.
	Reîntors în ţară după finalizarea cu succes (Diplomă de Excelenţă) a studiilor la Leningrad, a fost numit, în anul 1953, asistent şi, la scurt timp după aceea, şef de lucrări la Institutul de Maşini şi Aparate Electrice (IMAE) din Craiova. Tot aici şi-a început activitatea tehnico-ştiinţifică prin tema: Reabilitarea, prin automatizare şi electronizare, a regimurilor de generator ale maşinii electrice de inducţie. 
	În urma unui concurs organizat de către Academia Română (1956) a obţinut o bursă de studii pentru doctorantură la Institutul pentru Energetică din Moscova. 
	La revenirea în ţară, în anul 1959, ca fost bursier al Institutului de Cercetări Energetice din Bucureşti al Academiei R.S.R., unde urma să fie încadrat, a solicitat transferul la Timişoara, unde şi-a început studiile universitare.
	În anul 1963 a fost transferat cu funcţia de bază la Institutul Politehnic, în calitate de şef de lucrări, la Facultatea de Electrotehnică - Catedra de Utilizări ale Energiei Electrice.
	Din anul 1990 a lucrat în cadrul Catedrei de Automatică, actualmente Departamentul de Automatică şi Informatică Aplicată, unde activează şi în prezent, în calitate de profesor consultant, desfăşurând activităţi de conducător de doctoranzi şi de cercetare ştiinţifică.
	În anul 1994 a fost invitat pentru o serie de activităţi ştiinţifice şi didactice la Universitatea Purdue din Lafaette, Statul Indiana.  
	Privită în ansamblu, activitatea pe plan profesional şi ştiinţific a d-lui dr. ing. Nicolae Budişan poate fi sumarizată prin următoarele repere ale recunoaşterii pe plan naţional şi internaţional: distincţii din partea Institutului pentru Automatizări, numirea în calitate de Şef al Filialei din Timişoara a IPA, cercetător consilier la Hidrotim S.A. Timişoara, premii la manifestări tehnico-ştiinţifice interne (Premiul I la Festivalul Naţional “Creaţii Ştiinţifice şi Tehnice”, Ediţia a V-a şi Premiul I al IPT, pentru cel mai mare număr de propuneri de invenţii – 7 în anul 1987), nominalizat în mari publicaţii biografice internaţionale (Who’s in the world, 1998, etc.), nominalizat “Man of the Year” (2001) de către International Biographical Center, invitat NRCan (2000) pentru prezentarea unor concepte originale de strucutrare a agregatelor aeroelectrice, invitat la HEXATRONIC INC. Toronto, invitat în calitate de “chair” şi autor la Secţia de Energia Vântului, Conferinţa ENERGEX 2000, prezentări de lucrări la numeroase manifestări ştiinţifice internaţionale din ultimii ani în domeniul energeticii neconvenţionale.
	De asemenea, dl. Budişan este membru al Comisiei de Automatizări a Academiei Române, membru onorific al Senatului Universităţii “Aurel Vlaicu” din Arad, membru onorific al Academiei de Ştiinţe Tehnice din România, laureat al Premiului “Aurel Vlaicu” al Academiei Române (2005), Profesor Emerit al Universităţii Politehnice din Timişoara (2015)
	Având în vedere toate elementele enumerate mai sus, propunem acordarea titlului de Cetăţean de Onoare al Municipiului Timişoara domnului Nicolae Budişan, pentru remarcabila activitate ştiinţifico - didactică desfăşurată la atât nivel local, naţional şi internaţional.

